text: Arla Foods tilbagekalder skummetmælk fra REMA 1000
  07 juli 2016 kl. 08.15
  En mindre mængde skummetmælk bliver kaldt tilbage på grund af afvigende smag og lugt samt risiko for irritation.
  Arla Foods tilbagekalder 1 liters REMA 1000 skummetmælk 0,1%,, der er produceret på Christiansfeld Mejeri (M213) den 1. juli 2016 med en mindst holdbarhedsdato til 10. juli 2016.
  På grund af en fejl i en tappemaskine er der risiko for, at en mindre mængde af den tappede 1 liters REMA 1000 skummetmælk 0,1% kan have afvigende smag og lugt med risiko for irritation ved indtag. Det skriver Arla Foods i en pressemeddelelse.
  Arla Foods og REMA 1000 har derfor besluttet at tilbagekalde den berørte mælk.
  Produktet er udelukkende solgt i REMA 1000s butikker i den sydlige del af Jylland (fra Skanderborg og sydpå) samt på Fyn.
  Hvis man som forbruger har købt dette produkt, skal det kasseres. Man kan få pengene refunderet ved enten at fremvise produktet eller en kvittering i den butik, hvor produktet er købt.
  